|  |  |
| --- | --- |
| **OSPA ARGEȘ**  ***tel/fax 0248 . 276200***  ***ospa\_arges@yahoo.com*** | **OFICIUL DE STUDII PEDOLOGICE ȘI AGROCHIMICE**  **J U D E Ț U L A R G E Ș**  Municipiul PITESTI; Strada Libertatii ; nr 38 ; cod 0300 Cod fiscal 4971880 |

STRATEGIA ȘI OBIECTIVELE PROPUSE PENTRU DESFĂȘURAREA ACTIVITĂȚII CONFORM PROGRAMULUI DE GUVERNARE 2020-2024;

PROBLEME CARE DUC LA DISFUNCȚIONALITĂȚI ÎN ACTIVITATE

PREZENTAREA INSTITUȚIEI

Oficiul de Studii Pedologice şi Agrochimice Argeş (OSPA Argeş) este organizat şi funcţionează ca instituţie publică cu personalitate juridică, finanțată din venituri proprii, în conformitate cu prevederile articolului 6 din Hotărârea Guvernului 751/2010. Regulamentul-cadru de organizare şi funcţionare a Oficiului de Studii Pedologice şi Agrochimice Argeş, structura organizatorică şi atribuţiile instituţiei au fost aprobate prin Ordinul Ministrului nr. 238/2011. Organigrama Oficiului de Studii Pedologice şi Agrochimice Argeş cuprinde un compartiment tehnic şi un compartiment financiar-contabil.

Coordonarea tehnică a Oficiului de Studii Pedologice şi Agrochimice Argeş este asigurată de Ministerul Agriculturii şi Dezvoltării Rurale iar cea ştiinţifică de Institutul Naţional de Cercetare Dezvoltare pentru Pedologie, Agrochimie şi Protecţia Mediului în Agricultură (ICPA).

Finanțarea din venituri proprii a Oficiului de Studii Pedologice şi Agrochimice Argeş se constituie din fondurile de la bugetul de stat, prin bugetul Ministerului Agriculturii şi Dezvoltării Rurale, în baza contractelor încheiate cu direcţiile pentru agricultură judeţene şi din fondurile atrase de la alţi beneficiari, pentru:

-studii pedologice şi încadrarea terenurilor agricole în clase de calitate, în vederea furnizării datelor necesare sistemului de impozite şi taxe pentru stabilirea corectă a obligaţiilor fiscale ale contribuabililor pe teritorii administrative şi la nivel de deţinător;

-studii pedologice şi de bonitare a terenurilor agricole, în scopul stabilirii sarcinilor ce revin asupra terenurilor agricole ca urmare a circulaţiei juridice a acestora;

-studii pedologice şi bonitarea terenurilor agricole, în vederea concesionării, arendării, comasării parcelelor pe proprietari/exploataţii, obţinerea creditului ipotecar;

-documentaţii de evaluare a terenurilor agricole potrivit legii;

-studii de evaluare, prognoză şi avertizare pentru determinarea efectelor economice şi ecologice ale lucrărilor de îmbunătăţiri funciare, precum şi pentru terenurile degradate;

-studii pedologice pentru fundamentarea proiectelor privind impactul unor însuşiri ale solului asupra obiectivelor social-economice;

-studii de impact şi ale bilanţului de mediu pentru obţinerea autorizaţiei de mediu, potrivit prevederilor legale;

-studii de specialitate privind poluarea solului;

-studii pedologice necesare aplicării prevederilor legale pentru scoaterea definitivă sau temporară a terenurilor din circuitul agricol şi stabilirea corectă a taxelor aferente;

-studii pedologice necesare aplicării prevederilor legale pentru schimbarea categoriei de folosinţă a terenurilor;

-studii pedologice pentru silvicultură;

-studii de specialitate pentru agricultura ecologică;

-studii pedologice pentru fundamentarea proiectelor de redare în circuitul productiv a terenurilor degradate şi poluate sau pentru prevenirea şi combaterea aridizării;

-studii de specialitate pentru înfiinţarea plantaţiilor de livezi, vii, amenajări orizicole şi legumicole, silvice şi piscicole şi alte amenajări agrosilvice;

-studii şi analize de sol specifice privind calitatea terenurilor, poluarea mediului şi altele, solicitate de autorităţile centrale pentru mediu, agricultură, finanţe, industrie şi comerţ, transporturi, dezvoltare şi prognoză etc;

-studii agrochimice pentru utilizarea raţională şi eficientă a îngrăşămintelor şi amendamentelor;

-studii agropedologice privind exploatarea raţională şi eficientă a terenurilor agricole;

-studii de planificare a utilizării optime a terenurilor agricole;

-cercetări ştiinţifice, inclusiv în câmpurile experimentale proprii şi parcele de referinţă, testări sau verificări de produse şi tehnologii de producţie pentru agricultură, direct sau în colaborare;

-îndeplinirea oricăror alte atribuţii în domeniul fondului funciar.

RAPORTUL DE ACTIVITATE ÎN ANUL 2020 ȘI OBIECTIVELE PENTRU ANUL 2021

Veniturile realizate prin efectuarea lucrărilor specifice activităţii Oficiului de Studii Pedologice şi Agrochimice Argeş sunt destinate acoperirii cheltuielilor pentru realizarea acestora şi sunt utilizate potrivit prevederilor Legii 500/2002 privind finanţele publice.

Principala activitate a Oficiului de Studii Pedologice și Agrochimice Argeș desfășurată în anul 2020 a fost de realizare a studiilor pedologice și agrochimice care stau la baza întocmirii planului de fertilizare și a stabilirii măsurilor agro-pedo-ameliorative necesare realizării amenajamentelor pastorale ale suprafețelor de pajiști permanente pe 11 unități administrativ-teritoriale din județul Argeș.

S-au mai realizat studii pedologice și agrochimice:

- pentru înfiinţarea plantaţiilor de livezi;

- pentru realizarea planului de management al deșeurilor organice conform Directivei nitrati referitoare la protecția apelor împotriva poluării cu nitrați din surse agricole;

-pentru reactualizarea planurilor de urbanism;

-pentru stabilirea clasei de calitate a terenurilor care își schimbă categoria de folosință sau sunt scoase din circuitul agricol.

1. Principalele obiective pentru anul 2021 au fost trecute în nota de fundamentare întocmită la începutul anului și transmisă Ministerului Agriculturii și Dezvoltării Rurale.

Pentru realizarea obiectivelor de mai sus OSPA Argeș a desfășurat următoarele activități în anul 2021:

a)Studii pedologice și agrochimice care stau la baza întocmirii planului de fertilizare și a stabilirii măsurilor agro-pedo-ameliorative, necesare realizării amenajamentelor pastorale ale suprafețelor de pajiști permanente pe 10 unități administrativ-teritoriale din județul Argeș.

b)Studii pedologice și agrochimice necesare realizării Sistemului național și județean de monitorizare sol-teren pentru agricultură ale unităților administrativ-teritoriale din județul Argeș pe 2 unități administrativ-teritoriale din județul Argeș.

De asemenea s-au realizat și alte studii în funcție de interesele fermierilor sau ale altor persoane fizice și juridice a căror activitate implică utilizarea sau conservarea solului.(pentru reactualizarea planurilor de urbanism, pentru stabilirea clasei de calitate a terenurilor care își schimbă categoria de folosință sau sunt scoase din circuitul agricole )

PROBLEME ȘI DISFUNCȚIONALITĂȚI

Problemele întâmpinate de OSPA Argeș în desfășurarea activității sunt cauzate, în principal,de neaplicarea integrală a Ordinului de Ministru nr. 278 din 09.12.2011 emis de Ministerul Agriculturii și Dezvoltării Rurale prin care se aprobă Programul național privind realizarea Sistemului național de monitorizare sol-teren pentru agricultură. Prin acest program, desfășurat pe perioada 2011-2021, oficiul județean argeșean își asigura finanțarea activității prin elaborarea de studii pedologice și agrochimice pe 34000 de hectare anual, pentru aceasta fiindu-i alocată suma de circa un million de lei din bugetul Ministerului Agriculturii și Dezvoltării Rurale.

Prin subfinanțarea activității oficiului s-au produs dezechilibre în organigrama instituției care funcționează în prezent cu 70% din personal, din structura căruia lipsesc în principal tinerii specialiști în științele solului. La această problemă din urmă a contribuit și situația națională de alertă prin care a fost suspendată organizarea concursurilor în instituțiile publice pentru ocuparea posturilor vacante.

Problemele întâmpinate din lipsa mijloacelor financiare sunt evidențiate și în întreținerea clădirii în care Oficiul de Studii Pedologice și Agrochimice își desfășoară activitatea precum și în achiziționarea de aparatură modernă cu tehnologii noi atât în laborator cât și în activitatea cartografică.

Prin Legea 246 adoptată de Parlamentul României la 10 noiembrie 2020, legea privind utilizarea, conservarea și protecția solului, oficiile de studii pedologice și agrochimice sunt structuri organizatorice specializate cu atribuții multiple în ceea ce privește cunoașterea, studierea, exploatarea și conservarea solului.

ROLUL OFICIULUI DE STUDII PEDOLOGICE ȘI AGROCHIMICE ARGEȘ ÎN PROGRAMUL DE GUVERNARE 2020-2024

În România calitatea solului este sub media Uniunii Europene, în principal din cauza intensificării agriculturii, a diversificării reduse a culturilor și a interesului scăzut al fermierilor pentru măsurile de îmbunătățire a solului.

În Programul de Guvernare 2020-2024, Ministerul Agriculturii și Dezvoltării Rurale este în acord cu Politica Agricolă Comună a statelor membre ale Uniunii Europene iar în acest program monitorizarea resurselor de sol este una din principalele recomandări.

Din recomandările comisiei pentru planul strategic PAC al României, oficiilor de studii pedologice și agrochimice le revin, conform Legii 246/2020, atribuții în agricultura ecologică prin:

-gestionarea solurilor agricole și a gunoiului de grajd;

-evaluarea solurilor la schimbarea destinației terenurilor;

-servicii de consiliere pentru realizarea măsurilor de îmbunătățire a solului;

-evaluarea și reabilitarea terenurilor cu soluri degradate din cauza fenomenelor climatice sau a exploatării intensive;

-recomanadări privind beneficiile agriculturii ecologice prin reducerile utilizării de pesticide și îngrășăminte anorganice;

-tehnici de fertilizare.

La ”Analiza agriculturii și dezvoltării rurale în România” din Recomandările Comisiei pentru planul strategic PAC al României, subcapitolul ”Promovarea dezvoltării durabile și a gestionării eficiente a resurselor naturale precum apa, solul și aerul” sunt expuse și riscurile de degradare a solului, printre acestea evidențiindu-se, eroziunea hidrică și scăderea conținutului de materie organică din sol. La același punct se specifică următoarele: ”Impactul măsurilor de îmbunătățire a solului poate fi amplificat prin activități de cercetare, inovare și demonstrație disponibile în cadrul viitoarei misiuni privind sănătatea solului din programul Orizont Europa.”

Tot în Recomandările Comisiei pentru planul strategic PAC al României sunt incriminate pentru presiuni și amenințări la adresa habitatelor: schimbarea destinației terenurilor, intensificarea agriculturii, utilizarea excesivă a pesticidelor și a fertilizării, conversia pajișitilor în terenuri arabile, pășunatul intensiv, urbanizarea continuă, zonele industrial și comerciale, eliminarea deșeurilor, eroziunea solului sau compoziția speciilor.

Din cele prezentate mai sus, se poate observa misiunea ce revine instituțiilor specializate și specialiștilor în știința solului în realizarea planului strategic pentru Politica Agricolă Comună adoptată în Programul de Guvernare 2020-2024.

Deoarece Legea privind utilizarea, conservarea și protecția solului a intrat în vigoare la data de 1 ianuarie 2021 iar normele metodologice de aplicarea a legii se vor aproba în termen de 12 luni de la aplicarea legii de către autoritățile administrației publice centrale, propunem ca măsurile de eficientizare a activității Oficiului de Studii Pedologice și Agrochimice Argeș să fie făcute după apariția normelor metodologice.

Cu stimă,

DIRECTOR

Dumitru-Radu BUȘU